Vereistes van die Nasionale Kredietwet - Jy en die RegJy en die Reg
Tuis › Artikels › Vereistes van die Nasionale Kredietwet
Vereistes van die Nasionale Kredietwet
Bekostigbaarheid van nuwe krediet
Daar is bitter min mense in Suid-Afrika wat sonder krediet lewe. Die meeste van ons beskik oor een of ander vorm van krediet, hetsy 'n kredietkaart, motorfinansiering, huislening ens. Wat bepaal die wet oor die toestaan van krediet? Is daar 'n verantwoordelikheid wat op kredietverskaffers rus om te verseker dat hul nie krediet aan 'n persoon verskaf wat dit nie kan bekostig nie?
Die Nasionale Kredietwet 34 van 2005 bepaal dat my finansies behoorlik ondersoek moet word voordat daar aan my krediet toegestaan word. Anders kom dit neer op roekelose krediet wat toegestaan word.
Wat is die reëls van toepassing op die stappe wat geneem moet word om die bekostigbaarheid van 'n lening aan 'n applikant te bepaal?
Die nasionale kredietreguleerder het in die Nasionale Kredietwet 34 van 2005 hul bes probeer om reëls daar te stel om te verseker dat ons as verbruikers teen onsself beskerm word wat ons besteding betref, dat ons net bestee wat ons kan bekostig.
Terselfdertyd wou die wetgewer ook verseker dat gewetenlose handelaars aan die kaak gestel word en dat hulle in sekere omstandighede nie vanaf 'n verbruiker gelde kan verhaal nie. Die probleem was egter dat die aanvanklike Kredietwet baie vaag was. Onder andere was daar geen definisie van die redelike stappe wat die verskaffer moes neem om die finansiële posisie van die applikant te bepaal nie. Daar was ook 'n vaagheid oor die strawwe vir nienakoming. Gelukkig is die nuwe Nasionale Kredietwysigingswet in 2014 (Wet 19 van 2014) geproklameer en het dit vanaf Maart 2015 in werking getree.
Die nuwe wet spel nou duidelik uit wat die bewyslas is wat op die kredietverskaffers geplaas word, naamlik dat die verskaffer:
– drie onlangse salarisstrokies moet verkry,
– drie onlangse bankstate moet verkry,
– alternatiewelik, in plaas van drie salarisstrokies, kan onlangse bewyse van inkomste of finansiële state ook aanvaar word.
As hierdie vereistes nie nagekom is nie, kan gegriefde verbruikers die kredietverskaffer onder andere by die Nasionale Verbruikerstribunaal aanmeld vir roekelose kredietverlening.